Document ID: 31994R3191

ΚΑΝΟΝΙΣΜΟΣ (ΕΚ) αριθ. 3191/94 ΤΟΥ ΣΥΜΒΟΥΛΙΟΥ της 19ης Δεκεμβρίου 1994 για την τροποποίηση του κανονισμού (ΕΟΚ) αριθ. 430/87 σχετικά με το καθεστώς κατά την εισαγωγή που εφαρμόζεται σε ορισμένα προϊόντα που υπάγονται στους κωδικούς ΣΟ 0714 10 και 0714 90, και κατάγονται από ορισμένες τρίτες χώρες
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 430/87 (1) καθορίζει το καθεστώς που εφαρμόζεται στη μανιόκα και στα παρόμοια προϊόντα που κατάγονται από ορισμένες τρίτες χώρες τα οποία, κατά την εισαγωγή στην Κοινότητα, επωφελούνται εισφοράς με ανώτατο όριο 6 % κατ' αξίαν, καθεστώς το οποίο θα λήξει στις 31 Δεκεμβρίου 1994 όσον αφορά την Ταϊλάνδη-
ότι, σύμφωνα με τα αποτελέσματα των πολυμερών διαπραγματεύσεων στη ΓΣΔΕ, το καθεστώς που εφαρμόζεται στη μανιόκα που κατάγεται από την Ταϊλάνδη θα αντικασταθεί, από την 1η Ιουλίου 1995, από μια δασμολογική ποσόστωση σύμφωνα με το πρόγραμμα που κατατέθηκε από την Κοινότητα- ότι ενδείκνυται, συνεπώς, στο παρόν στάδιο, να ανοίξει ποσόστωση για το πρώτο εξάμηνο 1995 και για ποσότητα που αντιστοιχεί σε αυτή την περίοδο του έτους, ήτοι 50 % των 5 250 000 τόνων που διατίθενται για το 1995- ότι για το υπόλοιπο θα ανοίξει ποσόστωση μετά την έναρξη ισχύος και επί τη βάσει των διατάξεων που αφορούν την εφαρμογή των προαναφερθέντων αποτελεσμάτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΟΚ) αριθ. 430/87 η παράγραφος 1 αντικαθίσταται από το ακόλουθο κείμενο:
"1. Για τα προϊόντα που υπάγονται στους κωδικούς ΣΟ 0714 10 10, 0714 10 91 και 0714 10 99, που κατάγονται από την Ταϊλάνδη, η είσπραξη της εισφοράς κατά την εισαγωγή που έχει καθοριστεί σε ανώτατο όριο 6 % κατ' αξίαν περιορίζεται για το πρώτο εξάμηνο 1995 στο ήμισυ των ποσοτήτων που θα προκύψουν από την ανανέωση της συμφωνίας που εγκρίθηκε με την απόφαση 90/637/ΕΟΚ(2)(), ήτοι 2 625 000 τόνοι.
"
Άρθρο 2
Ο παρών κανονισμός αρχίζει να ισχύει την 1η Ιανουαρίου 1995.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 1994.

Labels: 3
17
18